"किसी भी चीज़ की जरूरत हो तो लिखना।" भाई ने ब्रीफकेस हाथ में ले लिया था। उसका मन कर रहा था कि जोर से बोले, "किसी भी चीज की जरूरत नहीं होगी।" पर इससे पहले कि वह अपने होंठ खोलती, भाई उसके गाल थपथपा रहे थे "नीतू, चिठ्ठी लिखेगी न।" उसने भाई की तरफ देखा तो उसे लगा कि भाई ने वह बात मुँह से नहीं दिल से कही हैं। उसका धैर्य जवाब दे रहा था। उसे लगा यह घड़ी इतनी जल्दी कैसे आ गई। वह यह भूल चुकी थी कि सुबह से वह चाह रही थी कि वक्त जल्दी-जल्दी कटे।